BCPG เขื่อนกั้นกำไร.!
ผู้ถือหุ้นบริษัท บีซีพีจี จำกัด (มหาชน) หรือ BCPG คงต้องเผื่อใจไว้สักนิดนะ สำหรับงบไตรมาส 1/2566 ที่ดูแล้วอาจไม่ดีมากนัก.!!
ผู้ถือหุ้นบริษัท บีซีพีจี จำกัด (มหาชน) หรือ BCPG คงต้องเผื่อใจไว้สักนิดนะ สำหรับงบไตรมาส 1/2566 ที่ดูแล้วอาจไม่ดีมากนัก.!!
2 พ.ค. 2566

ผู้ถือหุ้นบริษัท บีซีพีจี จำกัด (มหาชน) หรือ BCPG คงต้องเผื่อใจไว้สักนิดนะ สำหรับงบไตรมาส 1/2566 ที่ดูแล้วอาจไม่ดีมากนัก.!!
เห็นได้จากสรุปข้อมูลสำคัญรายธุรกิจประจำไตรมาส 1/2566 ที่ BCPG เพิ่งแจ้งตลาดหลักทรัพยฯ ช่วงต้นสัปดาห์ที่ผ่านมา กำลังการผลิตรวมหายไป เหลือแค่ 113.7 เมกะวัตต์ เทียบกับไตรมาส 1/2565 มีกำลังการผลิตรวมอยู่ที่ 179.3 เมกะวัตต์ และในไตรมาส 4/2565 กำลังการผลิตรวมอยู่ที่ 223.7 เมกะวัตต์
กำลังการผลิตที่หายไป นั่นหมายถึงกำไรในไตรมาส 1/2566 ก็จะไม่สู้ดีด้วย ฉะนั้นผู้ถือหุ้นทำอกทำใจเอาไว้บ้างนะ…
ไฮไลต์กำลังการผลิตที่หายไป อยู่ที่โรงไฟฟ้าพลังงานน้ำในสปป.ลาว กำลังการผลิตเป็นศูนย์เมื่อเทียบกับในไตรมาส 1/2565 ซึ่งโรงไฟฟ้าแห่งนี้มีปริมาณการผลิตไฟฟ้าอยู่ที่ 76.9 เมกะวัตต์ และในไตรมาส 1/2564 มีปริมาณการผลิตไฟฟ้าอยู่ที่ 118.4 เมกะวัตต์ ส่วนสาเหตุที่ต้องหยุดการผลิต ก็เนื่องมาจากเตรียมขายไฟฟ้าไปยังการไฟฟ้าสาธารณรัฐสังคมนิยมเวียดนาม (Vietnam Electricity – EVN)
นอกจากนี้ ในส่วนของกำลังการผลิตของโรงไฟฟ้าพลังงานลมในประเทศไทยก็ลดลงด้วยเช่นกัน
แม้ในสรุปข้อมูลสำคัญรายธุรกิจประจำไตรมาสไม่ได้ระบุว่าโรงไฟฟ้าที่หยุดผลิตนั้นเป็นโรงใด แต่จากการสืบค้นข้อมูล น่าจะเป็นสองโรงไฟฟ้าที่ BCPG เข้าไปลงทุนช่วงปี 2562–2563 ได้แก่ โครงการ Nam San 3A เข้าไปลงทุนเมื่อวันที่ 19 ก.ย. 2562 มูลค่าเงินลงทุนราว 5,315.18 ล้านบาท และโครงการ Nam San 3B เข้าไปลงทุนเมื่อวันที่ 20 ม.ค. 2563 มูลค่าเงินลงทุนราว 3,447.46 ล้านบาท
โรงไฟฟ้าทั้งสองโครงการตั้งอยู่ในเมืองเชียงขวาง สปป.ลาว โดยโครงการ Nam San 3A มีกำลังการผลิตติดตั้ง 69 เมกะวัตต์ ซึ่งเริ่ม COD ตั้งแต่วันที่ 29 ม.ค. 2559 ส่วนโครงการ Nam San 3B มีกำลังการผลิต 45 เมกะวัตต์ เริ่ม COD ตั้งแต่วันที่ 25 ส.ค. 2558
เดิมทีทั้งสองโครงการมีสัญญาซื้อขายไฟฟ้ากับรัฐวิสาหกิจไฟฟ้าลาว (EDL) ระยะเวลา 27 ปี ต่อมาภายหลังได้มีการยกเลิกสัญญา และได้เซ็นสัญญาขายไฟฟ้าให้กับ EVN เป็นระยะเวลา 25 ปีแทน ทำให้โครงการ Nam San 3A จากเดิมที่จำหน่ายไฟฟ้าได้จนถึงปี 2586 ได้รับการขยายไปจนถึงปี 2590 ขณะที่โครงการ Nam San 3B ได้รับการขยายเวลาจำหน่ายไฟฟ้าจากปี 2585 เป็นปี 2590 เช่นกัน
ที่น่าจับตาต่อ แผนที่จะขายไฟฟ้าให้กับเวียดนามจะแตกต่างจากเดิมหรือเปล่า..? และจะช่วยสร้างแวลูให้กับ BCPG ได้มากน้อยแค่ไหน..?
แล้วที่สำคัญกว่านั้น โรงไฟฟ้าทั้ง 2 โครงการ จะกลับมาเปิดดำเนินการอีกครั้งเมื่อไหร่..?
โอเค…เข้าใจแหละว่าต้องรอให้โครงการระบบสายส่งไฟฟ้า Nam Tai ขนาด 220 กิโลโวลต์ ในสปป.ลาว ที่ BCPG เข้าไปลงทุน เพื่อเชื่อมต่อกับระบบสายส่งไฟฟ้าของการไฟฟ้าแห่งสาธารณรัฐสังคมนิยมเวียดนามแล้วเสร็จเสียก่อน ซึ่งเดิมทีคาดว่าจะแล้วเสร็จและสามารถส่งกระแสไฟฟ้าที่ผลิตได้จากโครงการ Nam San 3A และ Nam San 3B ไปขายยังเวียดนามได้ในเดือน ก.ย. 2565 มิใช่เหรอ…
แต่นี่ผ่านไตรมาส 1/2566 มาแล้ว ก็ยังไม่แล้วเสร็จซักกะที…ล่าสุดเห็นว่าจะขยับไปเป็นภายในไตรมาส 2/2566 แทน…
แหม๊…ถ้าเจอโรคเลื่อนอย่างนี้ มีหวัง BCPG จะเจอเขื่อนกั้นกำไรไปเรื่อย ๆ นะเนี่ย..!!
แล้วคนที่จะพลอยฟ้าพลอยฝนไปด้วย ไม่ใช่ใครที่ไหน…ถ้าไม่ใช่แม่บังเกิดเกล้าอย่าง บริษัท บางจาก คอร์ปอเรชั่น จำกัด (มหาชน) หรือ BCP ที่จะฉุดให้งบแย่ไปด้วย…
จะหมู่หรือจ่าเดี๋ยวคงได้รู้กัน..!?
…อิ อิ อิ…